लोग नचनिया-बजनिया कहते, ‘बबुआ सीएम होईहें’... तेजस्वी यादव पर ‘गारी’ गाकर बनी स्टार
‘हमरा बुझाता कि बबुआ डीएम होइहें हों, न रे दीदिया जीएम होईंहे हों, ना ना दीदिया हिंद के सितारा ई तो सीएम होईहें...गाने से लोकप्रिय हेमा पांडेय बिहार की रहने वाली हैं। काफी संघर्ष के बाद उन्होंने यह मुकाम बनाया है।
‘हमरा बुझाता कि बबुआ डीएम होइहें हों, न रे दीदिया जीएम होईंहे हों, ना ना दीदिया हिंद के सितारा ई तो सीएम होईहें, ओसे ऊपर पीएम होईंहे हों’
मंच पर गातीं हेमा पांडे और उनकी दो बहनें और सोफे पर बैठे बिहार के डिप्टी सीएम तेजस्वी यादव मुस्कुराते हुए। 
इस गाने ने ऐसा धमाल मचाया कि सोशल मीडिया पर हर जगह यही बजता सुनाई देता। क्लिपिंग खूब शेयर किए गए। 
गाना तेजस्वी यादव पर गाया गया था तो यह और भी सुर्खियों में आ गया। 
शादी-ब्याह में ‘गारी’ गाने की जो परंपरा खत्म होने लगी थी वह एक बार फिर से सुनाई देने लगी है। इसे आगे बढ़ा रही हैं हेमा पांडे। 
टीकटॉक, यूट्यूब और रील्स से होते हुए हेमा कैसे एक पॉपुलर भोजपुरी सिंगर बनीं, दैनिक भास्कर की ‘ये मैं हूं’ सीरीज में आज उ‌नके संघर्ष की कहानी जानिए…
मैं बिहार में आरा के सलेमपुर गांव की रहने वाली हूं। हालांकि गांव पर रहना कम हुआ है, ज्यादातर समय कोलकाता में बीता है। जब भी छुटि्टयों में गांव आती तो नानी, मौसी, बुआ को शादियों में गीत गाते देखती। उन्हें सुनकर ही भोजपुरी में गाना गाना सीखा। बचपन से ही गाने गाती थी।
हालांकि मैंने किसी गुरु से गाना नहीं सीखा है। खुद से ही कभी-कभी हारमोनियम पर रियाज कर लेती हूं।
खबर में आगे बढ़ने से पहले एक पोल में अपनी राय दें
टिकटॉक पर गानों से पॉपुलर होने लगी 
हमारे यहां बिना ‘गारी’ गाए शादी-ब्याह की रस्में फीकी मानी जाती हैं। हल्दी, मटकोड़, चुमावन, गुरहथी सबमें ‘गारी’ गायी जाती है जिसमें एक मीठी सी छेड़छाड़ होती है।
एक रस्म का गीत है ‘ऐजिएक बाबू हमार अईले हों, काहे के समधिनिया खिलड़ी बेटी जनमवले हो’
चुमावन में गाते हैं
सबकेहु गम गम गमकेल हो माई, भाभी बोकिआइन महकेलि ऐ माई
पटना में कपड़ा महंग भईल, अपन मामा न अइलें हों
मामा त हवें मेहरमौगा, मामी के छोड़ के न अइलें हों 
हल्दी की रस्म में गाते हैं
चाचा हो कवन चाचा, बड़ फैशनदार जी, आ हरदी बेसाहे ले पटना शहर जी 
इन सब गानों को शादियों में सुनती और गुनगुनाती। जब टिकटॉक पर गाना अपलोड किया तो जबरदस्त रिस्पांस मिला।
2019 में मैंने एक गीत गाया ‘आओ ए चंदा मामा, बीत जाला रतिया सुहानी, बलम रऊआ लगहि त बानी’ 
इस गाने के बाद मेरे फॉलोअर्स 2 लाख हो गए। जब टिकटॉक बैन हुआ तो लोगों ने आइडिया दिया कि रील्स पर गाइए। वहांं भी मैंने गाने अपलोड करने शुरु किए, लोगों ने गानों को हाथों-हाथ लिया। फिर इंस्टाग्राम पर मंगल गीत और सोहर खूब पॉपुलर होने लगे।
पैसों के कारण बीकॉम की पढ़ाई छूट गई 
कोलकाता में हम चार बहनों और एक भाई की परवरिश हुई। पापा घर में कमाने वाले अकेले, वॉटर सप्लाई का काम करते। बहुत मुश्किल से 15-20 हजार कमा पाते। ऐसे में चार बहनों और एक भाई वाले परिवार का खर्च पापा संभालते या हमें पढ़ाते। मैं बीकॉम की पढ़ाई कर रही थी लेकिन सेकेंड ईयर में ही पढ़ाई छूट गई।
पापा कहते शादी कर लो, गाने में कुछ नहीं है 
मेरी पढ़ाई छूट चुकी थी। मैं पापा से बोलती कि मुझे गाना गाना है। इसी में करिअर बनाना है। तब पापा कहते कि अपने पीछे तीन बहनों और भाई का चेहरा देखो। वो यही सलाह देते कि शादी करके घर बसा लो। गाने-बजाने के लाइन में कुछ नहीं है। इससे घर की हालत नहीं सुधरेगी। तब पापा ने सपोर्ट नहीं किया।
10-15 हजार की नौकरी करने के लिए नहीं बनी हूं 
पापा कहते कि कुछ नहीं तो कोई नौकरी कर लो, कम से कम परिवार के काम आएगा। 10-15 हजार रुपए मदद हो जाएगी। तब कहती कि महज इतने पैसों के लिए नौकरी नहीं करनी।
एक दिन आएगा जब लाखों कमाकर दूंगी। आज एक स्टेज शो पर परफॉर्मेंस के लिए डेढ़ लाख रुपए मिल जाते हैं।
एक ही दिन में कई-कई कार्यक्रम होते हैं। आज मैं पैसे कमा कर पापा के हाथों में रखती हूं और कहती हूं कि सपनों को बस उड़ान भरने की जरूरत होती है।
पापा की नौकरी छुड़वा दी है। हमलोग भी कोलकाता से पटना शिफ्ट कर गए हैं। पूरे परिवार की जिम्मेदारी मुझ पर है।
मेरी पढ़ाई तो छूट गई लेकिन अब मैं अपनी बहनों और भाई को पढ़ा रही हूं।
सगे-संबंधी नचनिया-बजनिया कहते, डिप्रेशन में रही 
जब एक प्रोफेशनल के रूप में गाना गाना शुरू कर दिया तब आस-पड़ोस, सगे संबंधी कहते कि ‘गाना बजाना करेलु’। नचनिया-बजनिया बोलते, मजाक उड़ाते कि कितने लोग यूट्यूब-टिकटॉक पर आए और गए, देखते हैं तुम क्या करती हो।
यह एक तरह से मेंटली टॉर्चर होता। मैं अपने काम में डिस्टर्ब भी हुई। एक नहीं, तीन बार डिप्रेशन में गई। तब लगता कि पता नहीं क्या होगा?
लेकिन हर बार यही सोचती कि अगर गाना गाने से पीछे हटती हूं तो एक गलत उदाहरण सेट होता। लोग अपनी बेटियों को कहते कि देखो, फलां की लड़की गाना-बजाना करती थी न, उसका क्या हुआ।
इसलिए मैंने सोच लिया कि या तो कर लेना है या तो मर जाना है।
ताना मारने वाले अब बताते हैं कि हेमा पांडे के रिश्तेदार हैं
कहते हैं कि मेहनत रंग लाती है। मैं ईमानदारी से अपने काम में लगी रही। उसका फल भी मुझे मिला। जो लोग पीठ पीछे बाते करते थे, नजनिया बजनिया बुलाते थे, वही अब अपने घर पर गृह प्रवेश, बर्थडे या किसी फंक्शन पर इन्वाइट करते हैं।
मिलने के लिए आते हैं, बात करते हैं। गर्व से लोगों को बताते हैं कि वो हेमा पांडे के रिश्तेदार हैं या उनकी पहचान के हैं।
मैं यही समझती हूं कि बिगड़ने के वक्त कोई नहीं रहता और बनने के वक्त सभी रहते हैं। ये सारा कुछ कामयाबी के ऊपर है। आप जीरो हैं तो कोई पूछने वाला भी नहीं है।
पहले स्टेज परफॉर्मेंस में नर्वस रही 
19 फरवरी 2023 को मैंने अपना पहला स्टेज परफॉर्मेंस दिया। मंच के सामने तेजस्वी यादव और तेजप्रताप बैठे हुए थे। उनके बहनोई भी थे। और भी बड़े-बड़े लोग आए थे।
जब मैं गाड़ी से उतरी तो चारों तरफ कैमरे लगे हुए थे। यह सब देखकर मैं नर्वस हो गई, डरी हुई थी। एमएलसी सुनील सिंह के बेटे की शादी का मौका था। तब उन्होंने मुझे मोटिवेट किया।
वहां मंगल गीत और सोहर गाया तो सबने काफी तारीफ की।
‘कहिया के चालल तू हवे ऐ तेजप्रताप भैया…जब गाया तो सबके चेहरे पर मुस्कान तैर गई।
‘हमरा बुझाता कि बबुआ डीएम होइहें हों…ना रे दीदिया हिंद के सितारा ई तो सीएम होइहें, ओसे ऊपरा पीएम होईंहे रहें…गाया तो यह वायरल हो गया।
कार्यक्रम में तेजप्रताप ने काला कोट पहना था। उनपर भी गाना गया कि  ‘काला कोट पेनहला से हीरो न कहीईबअ ऐ बबुआ, तू त नेता कहीईबअ ऐ बबुआ। 
इन गीतों से कोई नाराज नहीं होता, सबके चेहरे पर स्माइल रहती है।
मंच पर तीनों बहनें साथ गाती हैं हमने कहा कि भोजपुरी में कुछ अलग करते हैं। मंच पर हम तीन बहनों ने गाना शुरू किया। मैं गाना शुरू करती हूं और मेरी बहनें करीना और सबिता पीछे से साथ देती हैं। चूंकि गारी गाते समय कोरस गीत जरूरी है इसलिए ये प्रयोग सफल रहा।
पहले बहनें नर्वस होती थीं, मैं हिम्मत देती कि जो मैं गाऊंगी तुम बस रिपीट करना। इस तरह तीनों का कॉम्बिनेशन काम कर गया।
अश्लील गानों के साथ माइक नहीं थाम सकती 
भोजपुरी में अश्लील और द्विअर्थी गाने खूब गाए जाते हैं। लेकिन मैंने कभी भी ऐसे गाने नहीं गाए। डिमांड ऐसी होती है कि लेकिन मैं इन गानों के साथ माइक पर खड़ी ही नहीं हो सकती।
अब तक ऐसे गाने नहीं गाये हैं, आगे भी नहीं गाऊंगी।
बहुत कुछ बदल रहा, मंच पर साड़ी पहनकर परफॉर्मेंस 
जिस भोजपुरी समाज में अश्लीलता किसी दाग की तरह चिपक गया हो वहां ही बदलाव की शुरुआत हो रही है। चंदन तिवारी (दीदी) और मैथिली ठाकुर (छोटी बहन) जैसी लोक गायिकाओं ने भोजपुरी गायन को नई ऊंचाई दी हैं।
अब स्टेज पर साड़ी पहनकर हम परफॉर्मेंस देते हैं। अपनी भोजपुरी संस्कृति, मातृभाषा को लेकर हम लोग अधिक संवेदनशील हैं।
लोगों से अपील, स्टेज पर गोली-बंदूक न चलाएं 
अभी हाल में भोजपुरी सिंगर निशा उपाध्याय को गोली लग गई थी। यह देखकर मुझे भी डर लगता है। स्टेज पर गाना ऑडिएंस के लिए किया जाता है। मैं लोगों से यही रिक्वेस्ट करती हूं कि कलाकार की कला का आनंद लीजिए, गोली-बंदूक नहीं चलाइए। सबको जिंदगी प्यारी है। हम तो टैलेंट दिखाने आए हैं वहां गोली मत चलाइए।
देश में कई जगहों से मंगल गीत गाने की फरमाइश 
भोजपुरी परंपरा का विस्तार हर जगह हो रहा है। बिहार-झारखंड ही नहीं, दिल्ली, राजस्थान, एमपी, यूपी, बंगाल से मंगल गीत, विदाई गीत, सोहर गाने की फरमाइश होती है। अलग-अलग जगहों पर शब्दों का हेर-फेर हो सकते हैं पर भाव वही रहता है।
पवन सिंह के साथ जल्द ही एल्बम 
पवन सिंह भोजपुरी के सुपरस्टार हैं। उन्होंने मेरे गाने को सराहा है। हम दोनों एक ही जिले के हैं। उनके साथ गीतों का एल्बम जल्द ही लोगों को सुनने को मिलेगा। नवरात्रि और छठ पूजा को लेकर उनके साथ गीत गाऊंगी।
जो आपके मन में है वही करें 
यही कहना चाहती हूं, हर लड़की में टैलेंट होता है। कोई डांस में तो कोई गाने में, किसी को पढ़ाई लिखाई में रुचि रहती है। जो चीज आपके मन में है उस पर आगे बढ़ें।